Aaron Hernandez (na foto de riba), famoso ex-jogador de futebol americano de New England Patriots, atxadu hoji morto na si cela de prison undi ki é staba na cidade de Massachusetts na Merka.
Primeru, antes de suicida, Hernandez blokia porta de cela ku txeu kusas pa impidi entrada de guardas, dipos é prinda na lençol ki é marra na janela de cela. De acordo ku polícia, médicos inda tenta salva vida des ex-atleta mas es ka konsigui.
Faze cinco dia ki Aaron Hernandez konsideradu inocente na caso de 2 imigrantes caboverdianos Daniel de Abreu, de 29 anu, ku Safiro Furtado, de 28 anu ki assasinado na Boston na 2012.
Ex jogador de futebol americano Aaron Hernandez, staba ti gosi preso, na kumpri pena perpétua sem direito a liberdade condicional, pamodi na 2015 é kondenadu pa morte de si amigo, Odin Lloyd.
Kantu Aaron Hernandez staba na ser julgado pa es crime, advogado de akuzason fla ma Hernandez mata si amigo Odin Lloyd, pamodi es si amigo sabia ma Hernandez ki kometi assasinato de caboverdianos.
De kes oito crimes ki é staba na ser akusado na caso des 2 caboverdianos, antigo atleta só konsideradu culpado de posse de arma ilegal, e pamodi keli, é condenado ku pena de 5 anu de prison. Advogado de Aaron Hernandez, defende na julgamento, ma um otru amigo de Hernandez ki txoma Alexander Bradley ki mata rapazes caboverdianos, pois es amigu staba ku el na note kantu ki crime kontisi.
Alexander Bradley ki perdi um odju pamodi é dadu tiro alguns meses dipos ki caboverdianos morre, é fla ma Aaron Hernandez ki dal tiro, kantu é pergunta sobre morte de caboverdianos.
Morte de kes 2 jovens caboverdiano kontisi na dia 16 de julho de 2012. Daniel de Abreu ku Safiro Furtado, staba na discoteca Cure Lounge, na Boston, kantu Daniel de Abreu ka pidi desculpa dipos ki é dexa bebida kai na atleta Aaron Hernandez. Jogador fika xatiadu e é konta na alguen ki dipos testemunha na tribunal, undi ki é fla, ma Aaron flal ma rapaz ki dexa bebida kai nel, ma desruspetal, por isso é spera pa rapaz fora de discoteca. Kantu rapaz caboverdiano entra na carro djuntu ku mas 4 pessoa, ma Hernandez txiga perto des, e é dispara cinco tiro. Daniel de Abreu ku Safiro Furtado morre e otru jovem fika ferido.
Daniel de Abreu ku Safiro Furtado ta trabadjaba na limpeza e es ta moraba na Massachusetts.
Na altura kantu é podu prezu pamodi es crimes, Aaron Hernandez tinha um contrato ku New England Patriots de 41 milhon de dólar.
glg_Latn kea_Latn kea_Latn por_Latn kea_Latn kea_Latn kea_Latn kea_Latn kea_Latn kea_Latn